Document ID: 32005R1746

KOMISSION ASETUS (EY) N:o 1746/2005,
annettu 24 päivänä lokakuuta 2005,
asetuksen (ETY) N:o 2342/92 muuttamisesta puhdasrotuisten naaraspuolisten jalostusnautojen vientituen myöntämisen yhteydessä vaadittavan polveutumistodistuksen osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon naudanliha-alan yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1254/1999 (1) ja erityisesti sen 31 artiklan 4 kohdan ja 33 artiklan 12 kohdan,
sekä katsoo seuraavaa:
(1)
Kolmansista maista peräisin olevien puhdasrotuisten jalostusnautojen tuonnista ja vientitukien myöntämisestä sekä asetuksen (ETY) N:o 1544/79 kumoamisesta 7 päivänä elokuuta 1992 annetun komission asetuksen (ETY) N:o 2342/92 (2) 3 artiklassa täsmennetään edellytykset, joiden mukaisesti puhdasrotuisille naaraspuolisille jalostusnaudoille voidaan myöntää vientitukea. Näihin edellytyksiin kuuluu velvollisuus esittää tullimuodollisuuksien yhteydessä polveutumistodistus.
(2)
Asetuksen (ETY) N:o 2342/92 3 artiklan a alakohdassa mainitaan tiettyjä polveutumistodistuksen sisältämiä tietoja koskevia vaatimuksia. Ne on johdettu suoraan komission päätöksen 86/404/ETY (3) säännöksistä, jotka on kumottu ja korvattu puhdasrotuisten jalostusnautojen sekä niiden siemennesteen, munasolujen ja alkioiden polveutumistodistuksista ja tiedoista 17 päivänä toukokuuta 2005 tehdyllä komission päätöksellä 2005/379/EY (4).
(3)
Päätöksessä 2005/379/EY selkeytetään tiettyjä polveutumistodistuksen sisältämiä tietoja koskevia vaatimuksia. Sen vuoksi puhdasrotuisten naaraspuolisten jalostusnautojen vientitukien myöntämisen yhteydessä sovellettavia, polveutumistodistuksen sisältämiä tietoja koskevia säännöksiä olisi mukautettava, jotta ne vastaisivat kyseisen päätöksen säännöksiä.
(4)
Sen vuoksi asetus (ETY) N:o 2342/92 olisi muutettava.
(5)
Tässä asetuksessa säädetyt toimenpiteet ovat naudanlihan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Korvataan asetuksen (ETY) N:o 2342/92 3 artiklan ensimmäisen kohdan a alakohta seuraavasti:
”a)
komission päätöksen 2005/379/EY (5) 2 artiklan 1 kohdan mukaisesti laaditusta polveutumistodistuksesta tai muusta edellä mainitun artiklan 2 kohdan mukaisesti laaditusta asiakirjasta;
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 24 päivänä lokakuuta 2005.

Labels: 7
3
6